Ambil situasi benarkan dua orang keluarga keluar
SIBU: Lazimnya setiap keputusan di peringkat Kerajaan Persekutuan akan
dibincangkan pada mesyuarat peringkat negeri terlebih dahulu untuk diteliti
kesesuaiannya sebelum diterima pakai. Ahli Dewan Undangan Negeri (ADUN) Daro, Safiee Ahmad berkata, Kerajaan
Negeri melalui Jawatankuasa Pengurusan Bencana Negeri Sarawak (JPBNS) menerima
pakai keputusan Kerajaan Persekutuan membenarkan dua orang ahli keluarga dalam
satu kenderaan dipercayai telah mengambil kira pelbagai aspek berdasarkan
situasi semasa. “Kelonggaran ini diharap tidak disalahgunakan oleh golongan yang tidak
mematuhi Perintah Kawalan Pergerakan (PKP),” jelasnya ketika dihubungi oleh
pemberita petang semalam. Katanya, walaupun keseluruhannya negara kita di fasa ke-4 PKP dikatakan
dalam fasa pemulihan Covid-19, tetapi perlu diingat setiap hari masih ada
kes-kes baharu terutamanya di negeri ini masih tinggi angkanya berbanding
negeri lain meskipun dalam trend yang menurun. “Kecuaian dan kelekaan kita di fasa pemulihan ini dengan tidak mengendahkan
PKP boleh menyebabkan rantaian Covid-19 ini belum terputus sepenuhnya dan mungkin
berkembang semula.   “Maka segala usaha kerajaan dan pengorbanan petugas barisan hadapan kita
selama ini sia-sia sahaja,” ujarnya. Beliau seterusnya merayu kepada masyarakat di negeri ini supaya terus
bersama-sama berkorban dan menyumbang kepada negara dengan mematuhi arahan PKP
sepenuhnya demi kebaikan serta keselamatan bersama.  “Bersabarlah, Insha Allah selepas semuanya berakhir dengan jayanya dan kita
semua selamat, maka kita boleh menikmati dan meneruskan rutin kehidupan kita
seperti sebelum ini,” ujarnya lagi. 
See author's posts
